钦定古今图书集成/明伦汇编/官常典/第649卷 > 郭懋
## 钦定古今图书集成/明伦汇编/官常典/第649卷 > 郭懋

按《武昌府志》：“懋字子德，家世六合，后随楚藩占籍江
夏。举嘉靖己酉乡试，授杞县教谕。到杞，会流徒万馀
起归德，破考城、柘城，径薄杞，杞人惊窜，争门而出，知
县惧，且肘印，弃城走。懋曰：‘奈何为天子城守而弃之
乎’？因为借箸，士庶藉以安。两台异之，檄代行杞事。于
是下令邑中，集丁壮，被甲乘城，又令户出煤炒若干”，
由此得治刍茭。乃日张盖鼓乐，巡城，宣言大军且至，
捕获间谍数骑，发其金龙衣，贼遂引却。事闻，迁威远
知县。遭母丧，起补舒城。舒小而繁，掾为政自公莅任，
一切自操，无所事掾，诸掾稍稍告去。懋据案笑曰：“何
高尚之多乎？吾为尔成之。”悉听投檄罢。诸掾实无意
去，皆大恐。且日因丞簿师儒肉袒谢，笑曰：“邑固不少
尔曹也，竟不高尚乎？”各鞭数十，而罪其首事者。终懋
在邑，不敢为奸。故事，马母岁一征驹，世为舒患。懋请
计马征银，民便安之。其后江北永以为例。舒故无城，
而民又善讼，因范土为埴，令讼者如式纳之，以当金
矢。甫半载城成，而讼者亦减。有同乡黄门者，导公往
谒嵩子世蕃。懋瞠目良久曰：“乌有为人臣而内交者
乎？以此侧足媚人，仆生平耻之矣。”黄门𪐝然，以故治
行异等，卒不奉征书而迁赵州也。